text: Hyllested: Jernbane til Billund er i høj grad i fare
  14 april 2016 kl. 04.34
  Efter at Dansk Folkeparti har trukket støtten til en togbro over Vejle Fjord, så mener Enhedslistens trafikordfører Henning Hyllested, at der er stor sandsynlighed for, at jernbanen til Billund også bliver droppet.
  
  En jernbane til Billund var ifølge Henning Hyllested et ønske, som Dansk Folkeparti ville have med i togforliget til gengæld for deres støtte til en togbro over Vejle Fjord.
  Så når partiet nu har trukket sin støtte til broen, så mener Enhedslisten, at det også kommer til at betyde, at en jernbane fra Vejle til Billund er i stor fare.
  Henning Hyllested er skuffet over, at Dansk Folkeparti torsdag meldte ud, at de trækker støtten, fordi der mangler penge.
  -Det er uacceptabelt, at partiet går ud og begynder at pille i projekterne i togfonden. Vi er fem partier i forligskredsen og derfor mener jeg, det er uanstændigt, at de går ud og siger, hvad der kan blive til noget og hvad der ikke kan, siger Henning Hyllested til TV SYD.
  